টাইমড আউট: সাকিবের ‘লজ্জাজনক কাজ’, অথবা ম্যাথুজের ‘অজ্ঞতা’
'টাইমড আউট ডিসমিস্যাল' ক্রিকেটের আইন সিদ্ধ একটি আউটের ধরন, কিন্তু যা ১৪৬ বছরেও আন্তর্জাতিক ক্রিকেটে ব্যবহৃত হয়নি।
এ কারণেই প্রথমবার আন্তর্জাতিক ক্রিকেটে এর ব্যবহার দেখে বিষয়টি নিয়ে চলছে তুমুল শোরগোল - আলোচনা যেমন আছে, তেমনি আছে সমালোচনাও।
সাকিব আল হাসানের বিপক্ষে অনেকে মতামত দিচ্ছেন, তবে অনেকেই আবার বলছেন সাকিব ঠিক কাজটাই করেছেন।
আবার কেউ কেউ সাকিব আল হাসানের শৃঙ্খলাজনিত ঘটনাগুলোর কথা মনে করিয়ে দিচ্ছেন।
ভারতের সাবেক ফাস্ট বোলার ভেঙ্কাটেশ প্রাসাদ লিখেছেন, “ক্রিকেটের কথা ভাবলে সাকিব এই খেলাটারই মহান ক্রিকেটারদের একজন হওয়ার কথা।
কিন্তু ২০১৯ সালের নিষেধাজ্ঞা, আম্পায়ারদের উষ্কানি দেয়া, নিজেকে ক্রিকেটের চেয়ে বড় মনে করা - এসব মিলিয়ে গতকাল যা করলেন তাতে আমি অবাক হইনি।”
ভারতেরই আরেক সাবেক ক্রিকেটার মোহাম্মদ কাইফও বিষয়টিকে ‘লজ্জাজনক’ হিসেবে দেখছেন।
তিনি লিখেছেন, “সাকিবের যেকোনও মূল্যে জয়ের কথা না ভেবে, শুধু জয়ের কথা ভাবা উচিত ছিল।”
পাকিস্তানের সাবেক ক্রিকেটার শোয়েব আখতার বলছেন, “এটা খেলাটার স্পিরিটের বিরুদ্ধে গেল। আমি জানি এটা আইনে আছে, কিন্তু এর আগে যেহেতু কেউ আপিল করেনি, সাকিবও এড়িয়ে গেলেই পারতেন।”
ক্রিকেটে একজন ব্যাটার আউট হয়ে যাওয়ার পর আরেকজন ব্যাটার নেমে ক্রিজে দাঁড়ানোর মধ্যে একটা সময় বেঁধে দেয়া হয়েছে।
ক্রিকেটের আইন প্রণয়নকারী সংগঠন মেরিলিবোন ক্রিকেট ক্লাব - এমসিসির আইন অনুযায়ী একজন ব্যাটার তিন মিনিটের মধ্যে ক্রিজে তৈরি না থাকলে প্রতিপক্ষ আপিল করতে পারবে।
আন্তর্জাতিক ক্রিকেট কাউন্সিল চলতি বিশ্বকাপের জন্য এটাকে দুই মিনিটে নামিয়ে আনে।
ম্যাচের মধ্যেই আন্তর্জাতিক ক্রিকেট কাউন্সিলের মুখপাত্র গত রাতের ম্যাচের ফোর্ড আম্পায়ার এড্রিয়ান হোল্ডস্টক বলেছেন, অ্যাঞ্জেলো ম্যাথুজ দুই মিনিটের মধ্যে আসেননি ক্রিজে।
তিনি হেলমেট সম্পর্কে যখন জানান, ততক্ষণে নির্ধারিত দুই মিনিট পার হয়ে গেছে।
এই ঘটনায় সাকিবের সমালোচনা করেছেন অনেকেই, তাদের একজন পাকিস্তানের সাবেক অধিনায়ক আজহার আলী।
তিনি সোশাল মিডিয়া প্ল্যাটফর্ম এক্স-এ (সাবেক টুইটার) লিখেছেন, “আমি নিশ্চিত সাকিব নিজের ক্যারিয়ারে অনেকবারই এভাবে টাইমড আউট হতে পারতেন, যদি কেউ আপিল করতেন আমাদের অনেকের সাথেই এটা হতে পারতো।”
আজহার আলী স্পোর্টসম্যানশিপের দিক থেকে এই ঘটনাটিকে খারাপ উদাহরণ হিসেবে দেখছেন।
আজহার আলীর পোস্টের মন্তব্যের ঘরেই অনেকেই বলেছেন, ক্রিকেটের নিয়ম তৈরিই হয়েছে ক্রিকেটারদের মেনে চলার জন্য, আর সাকিব ঠিক সেটাই করেছেন।
ফোর্থ আম্পায়ার এড্রিয়ান হোল্ডস্টক দুই মিনিট পেরিয়ে যাওয়ার কথা বলেছেন বটে, তবে টেলিভিশন রিপ্লেতে দেখা গেছে ভিন্ন ঘটনা।
মাঠে উপস্থিত থাকা বাংলাদেশের ক্রিকেট সাংবাদিক আরিফুল ইসলাম রনি বলছেন, “চতুর্থ আম্পায়ার যেটা বলেছেন, সেটায় ভুল আছে। হতে পারে, তাদের হিসেবের ভুল।
কারণ, টিভি রিপ্লেতে পরিষ্কার দেখা গেছে, ম্যাথুজ এক মিনিট ৫২ সেকেন্ডে গার্ড নিয়েছেন। এরপর হেলমেট ঠিক করতে গিয়ে এক মিনিট ৫৫ সেকেন্ডে তার স্ট্র্যাপ ছেঁড়ার ঘটনা ঘটে।”
এখানে মি. রনি মনে করেন ম্যাথুজের উচিৎ ছিল হেলমেট বদলের সময় আম্পায়ারকে বলে নেয়া।
তিনি লিখেছেন, সাকিব তার জায়গা থেকে ঠিক আছেন। আম্পায়ারের হাতে ছেড়ে দিয়েছেন তিনি।
জনপ্রিয় ক্রিকেট উপস্থাপক হারশা ভোগলে সোশাল মিডিয়া প্ল্যাটফর্ম এক্স-এ (সাবেক টুইটার) গোটা ঘটনা নিয়ে একটা বিশদ লেখা লিখেছেন, যার সারমর্ম হচ্ছে আম্পায়াররা বিচক্ষণ ও অভিজ্ঞ।
তারা জেনে বুঝেই এই সিদ্ধান্ত দিয়েছেন। সাকিবও তার অধিকারের পূর্ণ চর্চা করেছেন।
তবে হারশা বলেছেন এখানে ম্যাথুজ কোনও অন্যায় সুবিধা নিতে চাননি, যেমনটা নন স্ট্রাইকার প্রান্তে আউটের ক্ষেত্রে হয়।
হারশা নিজে এই আপিল করতেন না, তবে এই আপিলে তিনি দোষের কিছু দেখেন না।
তিনি লিখেছেন, “স্পিরিট অফ ক্রিকেটের কথা বাইরে রাখাই ভালো, এটা একটা দুর্বল যুক্তি, যারা মূর্খ তারা ভুল ঢাকতে এটা ব্যবহার করেন। এখানে আইন আছে, আপনি আইন মেনে খেলবেন।”
হারশার শেষ লাইনটা ছিল এমন, “ম্যাথুজ ও শ্রীলঙ্কার সমর্থকরা হতাশ ও ক্ষুব্ধ হতেই পারেন, তবে ক্রিকেটের নিয়ম বলছে তিনি আউট।”
ইংল্যান্ডের সাবেক অধিনায়ক মাইকেল ভন জনপ্রিয় ক্রিকেট ওয়েবসাইট ক্রিকবাজের আলোচনায় বলেন, শুরুতেই একটা জিনিস স্পষ্ট করি। প্রত্যেকটা দলই স্পিরিট অফ দ্য গেইম কোনও না কোনও ভাবে ভাঙ্গেই, এটা নিয়ে কথা না বলাই ভালো।
তিনি বলেছেন, অ্যাঞ্জেলো ম্যাথুজ তো একজন অভিজ্ঞ ক্রিকেটার। ক্রিকেটের আইন নিয়ে তার ভালো ধারণা থাকা প্রয়োজন ছিল।
ভন বলেছেন, "এখানে ম্যাথুজ আরেকটু চৌকস হতেই পারতেন। সাকিব একজন স্পিনার, তার বলে হেলমেটের প্রয়োজন হয় না। তিনি প্রথম বলটা খেলে দিতে পারতেন, এরপর বলতে পারতেন আমার হেলমেটের ফিতাটা ছিড়ে গেছে।”
মাইকেল ভন মনে করেন, “সাকিব পুরোপুরি নিজের অধিকারের মধ্যে থেকেই আপিল করেছেন।”
একই আলোচনায় থাকা নিউজিল্যান্ডের সাবেক ক্রিকেটার সাইমন ডুলও বলেছেন, “ম্যাথুজ তো কাল প্রথম ম্যাচ খেলতে নামেননি। হেলমেটের সমস্যা দেখার সাথে সাথে তার আম্পায়ার অথবা সাকিবের সাথে কথা বলা দরকার ছিল।”
সাইমন ডুল একটু কড়া ভাষাতেই বলেন, “যদি ম্যাথুজ এটা সম্পর্কে পুরো ধারণা না রাখেন এটা অজ্ঞতা।”
মাইকেল ভন বলেছেন, “যে সময়টা ক্ষেপন হয়েছে সেটার কারণে বাংলাদেশ ওভার রেটে জরিমানা পেতে পারতো।”
পাঁচবারের বিশ্বকাপ চ্যাম্পিয়ন অস্ট্রেলিয়া এবার আফগানিস্তানের বিপক্ষে মাঠে নামার আগে কিছুটা হলেও সতর্ক থাকবে।
চলমান টুর্নামেন্টে আফগানিস্তান পাকিস্তান, শ্রীলঙ্কা, ইংল্যান্ডের মতো দলের বিপক্ষে জয় পেয়েছে।
দলটির স্পিন বোলিং লাইন আপ মনে হচ্ছে বিশ্বকাপের অন্যতম সেরা।
মুজিব উর রহমান, মোহাম্মদ নবী, রাশিদ খানের সাথে যোগ হয়েছেন বাহাতি চায়নাম্যান নূর আহমেদ।
যদিও অস্ট্রেলিয়া টুর্নামেন্ট জুড়েই দারুণ ব্যাট করছে, তবু আফগানিস্তান বলেই একটা শংকার জায়গা থেকেই যায়।
এই অবস্থা থেকে আফগানিস্তান অস্ট্রেলিয়া ও দক্ষিণ আফ্রিকার বিপক্ষে জয় পেলেই বিশ্বকাপের সেমিফাইনাল নিশ্চিত করবে।
অস্ট্রেলিয়া আজ জয় পেলে সেরা চারে টিকে থাকা অনেকটাই নিশ্চিত করবে।

'টাইমড আউট ডিসমিস্যাল' ক্রিকেটের আইন সিদ্ধ একটি আউটের ধরন, কিন্তু যা ১৪৬ বছরেও আন্তর্জাতিক ক্রিকেটে ব্যবহৃত হয়নি।